Hiér is die man wat Eskom moet omdraaiFreeman Nomvalo. (Foto: Saica) Pravin Gordhan, minister van openbare ondernemings, het Dinsdag aangekondig Freeman Nomvalo, uitvoerende hoof van Die Suid-Afrikaanse Instituut vir Geoktrooieerde Rekenmeesters (Saica), is aangestel as Eskom se hoofherstruktureringsbeampte. “Ek kan aankondig dat ons met Saica ŉ ooreenkoms bereik het dat mnr. Freeman Nomvalo ondersteun sal word om aangestel te word as Eskom se hoofherstruktureringsbeampte,” het Gordhan tydens die aankondiging van die kragvoorsiener se jaarlikse finansiële uitslae gesê. “Hy sal die pogings lei om ŉ herstruktureringskantoor op die been te bring en dié kantoor se kapasiteit te bou. Die kapasiteit sal korporatiewe finansies, skuldbestuur en balansstaatoptimalisering insluit. [Nomvalo] sal rapporteer aan die ministers van finansies en openbare ondernemings, asook die Eskom-raad. Hy sal by magte wees om raadsvergaderings en uitvoerende bestuurvergaderings by te woon.” Gordhan het gesê Nomvula se pligte sal insluit om ondersoek in te stel na Eskom se skuldlas en die verskeie voorstelle om die kragvoorsiener se skuld te verminder, asook om gesprekke tussen beleggers en Eskom se bestuur te bewerkstellig. Maroela Media het vroeër berig Tito Mboweni, minister van finansies, het vroeër vanjaar aangekondig dat die regering se voortgesette fiskale steun aan Eskom op voorwaarde is dat daar ŉ onafhanklike herstruktureringshoof aangestel word wat die plan om Eskom in drie onafhanklike dele op te deel sal lei. Eskom het Dinsdag aangekondig die kragvoorsiener het ŉ reuseverlies van R20,7 miljard in die boekjaar tot einde Maart gely. Dit is R2,3 miljard meer as die vorige jaar en grootste finansiële verlies vir korporatiewe Suid-Afrika in jare. Jabu Mabuza, voorsitter en tussentydse uitvoerende hoof van Eskom, het gesê die verlies vir die finansiële jaar is nie ŉ refleksie op (uittredende uitvoerende hoof) Phakamani Hadebe nie, maar eerder ŉ kombinasie van verskillende onvermydelike faktore. Mabuza het gesê Eskom sit tans met skuld van meer as R440 miljard en die inkomste van sy bedrywighede is nie genoeg om sy skuld af te betaal nie.